Ilesia de Sant Antón de Padua de Zaragoza

A **ilesia de Sant Antón de Padua** ye una ilesia de culto catolico situata en Zaragoza, Aragón. A ilesia, adedicata a Sant Antón de Padua, ye cabecera d'a parroquia d'o mesmo nombre con una población de uns 7.500 habitants.

O conchunto arquitectonico se composa d'a propia ilesia de Sant Antón, o *"Sacrario Militare Italiano"* y o convento d'os Capuchins.

## Historia

A primera piedra se metió o día 3 de mayo de 1942 en o *Paseo Cuéllar 10* d'a capital aragonesa, a pocos metros d'a Canal Imperial d'Aragón.

Dimpués de poco mas de tres anyos de treballos se fació a devantadera oficial o 25 de chulio de 1945.

Dende o 31 de marzo de 1965, por decreto de l'arcebispe de Zaragoza Pedro Cantero Cuadrado, a ilesia de Sant Antón de Padua se convertiba en parroquia, deseparando-se d'a parroquia de Santa Engracia y de Nuestra Sinyora de l'Amor Fermoso.

## Descripción
O molimento se composa d'una torre monumental y a ilesia de Sant Antón de Padua, conventual, atendita por os flaires franciscanos capuchins.

Ye obra de l'arquitecto pamplonés Víctor Eusa Razquin y o constructor zaragozano Ángel Aísa Esteban.

A torre ye construita con piedra picata y en forma d'espuenda, con aspecto de fortaleza. L'acceso a la ilesia de fa a traviés d'una serie d'arcos.

En l'interior d'a ilesia de troba una imachen de Sant Antón de Padua feita en fusta d'aciprés que ye obra d'o escultor valenciano Juan Bautista Porcar y que ye obchecto de veneración en a ciudat, a on o día d'a celebración d'a fiesta d'iste santo, o 13 de chunio, se fan 23 misas y unas 35.000 personas s'amanan a la ilesia.

## Sacrario Militare Italiano

D'o mesmo conchunto arquitectonico fa parti o *"Sacrario Militare Italiano"* dita popularment a *"Torre de Sant Antón"*, propiedat d'o Gubierno Italiano. Se tracta d'o molimento funerario con soldatos faixistas cayitos en a Guerra Civil Espanyola mas important de tot o Estato Espanyol.

A torre ye un osario a on se troban as restas mortals de 2.889 cuerpos de militares italianos. O prochecto fue subvencionato por o gubierno faixista de Benito Mussolini con l'obchectivo d'apedecar astí a toz os soldatos italianos que heban muerto en a Guerra Civil y que se trobaban en fosals de diferents localidaz espanyolas. Estió lo pai Pietro de Varzi, capellán capuchín que atendeba a os soldatos, qui prencipió as chestions ta a construccions en rematar a guerra.

A elección de Zaragoza como puesto ta a instalación d'o *Sacrario Militare* la chustificó o día en que se metió a primera piedra d'o prochecto l'alavez embaixador d'Italia en Espanya, Francisco Lequio, decindo que:

D'atra man, encara que a mayor parti d'os militars apedecatos astí luitoron en o bando franquista tamién se remera, en una placa a on son gravatos os suyos nombres, a os 546 brigadistas garibaldinos que murioron esfendendo a la Republica Espanyola, trobandose-ie tamién as restas mortals de 22 d'ells.

En a torre se troban dos chicotas exposicions adedicadas l'una a os soldatos faixistas y l'atra a os brigadistas garibaldinos con recurdos, cartas, fotografías y obchectos personals.

L'arco de dentrada a la cripta diz *"L'Italia a tutti suoi Cadutti in Spagna"* (en italiano *"Italia a toz os suyos cayitos en Espanya"*). Toz os anyos o día 2 de noviembre se fa un homenache a os soldatos que se troban aquí.

## Vinclos externos

*  Pachina oficial d'a parroquia de Sant Antón
*  O "Sacrario Militare Italiano" de Zaragoza
*  Ficha en gcatholic.org